Дамян Дамянов
Ужасно ми е! Страшно ми е зле!…

chitanka.info

Ужасно ми е! Страшно ми е зле!

Не ви се глезя и не ви позирам.

С изпепелени кървави криле

върху свещта огромна на всемира

душата ми опърлена кръжи —

една по чудо жива пеперуда.

С последни сили вече се държи

над пламъка й. Болест или лудост

е този мой жесток световъртеж.

Не знам какво е, но крещя отгоре:

„Спасете ме от лумналата свещ!

Или докрай ме изгорете, хора!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.